Selfdegeslaghuwelik: Néé vir verblyfsreg - Maatskaplik - Republikein
Tuesday, March 30th, 10:19:21
Selfdegeslaghuwelik: Néé vir verblyfsreg
Hof beslis oor domisilie-aansoek
Jana-Mari Smith – 'n Regter in die Windhoekse hoërhof het Vrydag 'n buitelander, wat met 'n Namibiese burger getroud is, se aansoek vir wettige verblyfreg in die land van die hand gewys.
Dit ondanks dat hy en sy eggenoot van dieselfde geslag reeds vir tien jaar in Namibië woon en werk.
Mnr. Eduardo Guillermo Delgado Castañeda het in Januarie 2020 die ministerie van binnelandse sake en immigrasie hof toe gesleep nadat hy uit Namibië geskop is. 'n Immigrasiebeampte het besef dat hy met 'n Namibiër, mnr. Phillip Lühl, getroud is.
Castañeda en Lühl woon sedert 2011 in Namibië en is in 2014 in Suid-Afrika getroud. Hulle het 'n seun wat deur surrogaatskap gebore is.
Tydens die hofverrigtinge het Castañeda betoog aangesien hy reeds vir tien jaar lank met 'n geldige werks­permit in Namibië werk en ook 'n identiteitsertifikaat gehad het, kwalifiseer hy outomaties vir Namibiese verblyfsreg – of domisilie.
Hy het gesê alhoewel Namibië nie selfdegeslaghuwelike erken nie, behoort sy langtermynverhouding en huwelik van sewe jaar relevant tot sy aansoek te wees.
Die menseregteadvokaat mnr. Norman Tjombe het gister verduidelik in die geval waar buitelanders met Namibiërs van die teenoorgestelde geslag getroud is, word domisilie outomaties toegestaan.
As dit egter kom by paartjies wat getroud is in lande waar selfdegeslaghuwelike erken word, is daar talle struikelblokke wanneer hulle in Namibië kom woon – soos gesien kan word uit die talle hangende aansoeke oor dié kwessie in die hoërhof.
Regter Thomas Masuku het egter Vrydag téén Castañeda se aansoek beslis.
Castañeda wou hê die hof moes die ministerie se besluit ter syde stel, waarin die hernuwing of verlenging van Castañeda se identiteitsertifikaat afgekeur is.
Masuku het verder Castañeda se aansoek – om te verklaar dat hy wel domisilie in Namibië het – van die hand gewys. Hy het beslis dat Castañeda die onkoste van die aansoek moet dra.
Castañeda het betoog hoewel Namibië se wette nie selfdegeslaghuwelike erken nie, moet die feit dat hy en Phillip vir meer as tien jaar in 'n stabiele verhouding is 'n relevante faktor wees om te bepaal of hy domisilie in Namibië het.
Hy het verder betoog dat hul huwelik deur die gemenereg in Namibië erken word.
BESLISSING IS NEE
Castañeda het tydens die hofsaak betoog hy kwalifiseer vir domisilie vanweë sy verblyf en werk in Namibië, die feit dat hy in besit van 'n identiteitsertifikaat is asook sy verbintenis met sy eggenoot, wat 'n Namibiese burger is.
Regter Masuku het egter, op grond van 'n uitspraak in die hooggeregshof in 'n saak tussen ene Prollius en die ministerie van binnelandse sake en immigrasie, gesê dat buitelanders nie outomaties vir domisilie kwalifiseer as hulle lank in Namibië met 'n werkspermit of ander permitte gewoon en gewerk het nie.
Dié hofsaak het ook gegaan oor 'n buitelander wat plaaslik domisilie wou verkry.
Masuku het verder gesê die sertifikaat van identiteit wat aanvanklik uitgereik, maar toe nie verleng is nie, beteken nié Castañeda het domisilie nie.
Die Namibiese wet, waarvolgens selfdegeslaghuwelike nie erken word nie, het die afgelope jare onder skerp kritiek deurgeloop, met talle sake hieroor in die hoërhof.
In Julie 2019 is drie Namibiërs wat in die buiteland in selfdegeslaghuwelike getree het en wil hê dit moet wettig in Namibië erken word, versoek om hul sake saam te snoer.
Regterpresident Petrus Damaseb het opdrag gegee dat dié drie hangende sake, sou die aansoekers daartoe instem, gekonsolideer word en gesamentlik deur 'n volbank regters aangehoor moes word.
Al drie die paartjies het talle terugslae ervaar om na Namibië te verhuis, wat diskriminasie deur immigrasiebeamptes insluit.
Later dieselfde jaar het een paartjie hul saak onttrek nadat permanente verblyf aan hulle toegestaan is.